ପୁରୀ, ଅକ୍ଟୋବର ୧୧(ଲୋକାଲ ୱାୟାର): ପୁରୀର ସ୍ୱର୍ଣ୍ଣାଭ ବେଳାଭୂମିକୁ 'ବ୍ଲୁ ଫ୍ଲାଗ୍ ବିଚ୍ ମାନ୍ୟତା ମିଳିବା ରେ ଏହା ପର୍ଯ୍ୟଟକଙ୍କୁ ଆକର୍ଷିତ କରିବା ବୋଲି ରାଜ୍ୟ ପର୍ଯ୍ୟଟନ ବିଭାଗର ଜଣେ ବରିଷ୍ଠ ଅଧିକାରୀ କହିଛନ୍ତି ।
ପୁରୀ ବେଳାଭୂମିର ୭୩୦ ମିଟର ଦୈର୍ଘ୍ୟ ଏବଂ ୭୩ ମିଟର ଚଉଡ଼ାର ଏକ ଅଂଶକୁ ନୂତନ ରୂପ ଦିଆଯାଇ ବିଭିନ୍ନ ସୌନ୍ଦର୍ଯ୍ୟକରଣ କରାଯାଇଛି ।
ଏଠାରେ ଶୌଚାଳୟ, ପରିସ୍ରାଗାର, ସମୁଦ୍ରରେ ଗାଧୋଇବା ପରେ ବସ୍ତ୍ର ବଦଳାଇବା ଗୃହ, ବର୍ଜ୍ୟ ଜଳର ବିଶୋଧନ ନିମନ୍ତେ ଟ୍ରିଟମେଣ୍ଟ ପ୍ଲାଣ୍ଟ, ପାନୀୟ ଜଳ ପାଇଁ ପୁ୍ୟରିଫାୟାର, ସୋଲାର ପାୱାର ପ୍ଲାଣ୍ଟ, ଏଲଇଡି ଷ୍ଟ୍ରିଟ ଲାଇଟ, ବ୍ୟାୟାମଶାଳା, ପିଲାଙ୍କ ପାଇଁ ପାର୍କ ଇତ୍ୟାଦିର ବ୍ୟବସ୍ଥା କରାଯାଇଛି ।
ଏଥିସହ ପରିବେଶ ଅନୁକୂଳ କାଠ, ବାଉଁଶର ଚେୟାର ଏବଂ ଖରାରୁ ରକ୍ଷା ପାଇବାକୁ ଛତା ମଧ୍ୟ ପ୍ରସ୍ତୁତ କରାଯାଇଛି । ଦିବ୍ୟାଙ୍ଗ ମାନଙ୍କ ପାଇଁ ଅନୁକୂଳ ପଦକ୍ଷେପ ନିଆଯାଇଛି ।
୨୭ ଲକ୍ଷରୁ ଅଧିକ ଟଙ୍କାରେ ବ୍ଲୁ ଫ୍ଲାଗ୍ ବିଚର ଆକର୍ଷଣୀୟ ଶିଳା ମୂର୍ତ୍ତି ତିଆରି କରାଯାଇଛି । ବେଳାଭୂମିକୁ ନୂତନ ରୂପ ଦେବାକୁ ୧୩୦ କୋଟିରୁ ଅଧିକ ଟଙ୍କା ଖର୍ଚ୍ଚ କରାଯାଇଛି ।
ପୁରୀ ବେଳାଭୂମିରେ ଏବେ 'ହୃଦୟ ପାର୍କ', ବ୍ଲୁ ଫ୍ଲାଗ ବିଚ୍, ଗାନ୍ଧୀ ପାର୍କ ଆକର୍ଷଣୀୟ ରୂପ ନେଇଥିବା ବେଳେ ନିଳାଦ୍ରୀ ବିଚ୍ ପ୍ରକଳ୍ପର କାମ ମଧ୍ୟ ଆରମ୍ଭ ହୋଇ ଯାଇଛି ।
